ลือ CPN ปิดดีล GLAND แล้ว! รายย่อยลุ้น “เทนเดอร์” เกิน 3.20 บาท
ลือ CPN ปิดดีล GLAND แล้ว! รายย่อยลุ้น "เทนเดอร์" เกิน 3.20 บาท
11 ก.ย. 2561

สืบเนื่องจากก่อนหน้านี้ “ข่าวหุ้นธุรกิจออนไลน์” ได้มีการรายงานข่าว กรณีบริษัท เซ็นทรัลพัฒนา จำกัด (มหาชน) หรือ CPN อยู่ระหว่างขั้นตอนการเตรียมทำคำเสนอซื้อหุ้นทั้งจำนวน (Tender Offer) ของ บริษัท แกรนด์ คาแนล แลนด์ จำกัด (มหาชน) หรือ GLAND โดยระบุว่า CPN มีความต้องการเข้าไปพัฒนาโครงการ “เดอะ พระราม 9 ซุปเปอร์ ทาวเวอร์ แอท เดอะ แกรนด์ พระราม 9” (The RamaIX Super Tower at The Grand Rama 9) เพื่อใช้ประโยชน์เชิงพาณิชย์ ซึ่งถือว่ามีบริเวณพื้นที่คาบเกี่ยวกับพื้นที่โครงการเดิมของทาง CPN คือห้างสรรพสินค้า “เซ็นทรัล พระราม 9” อยู่แล้ว
ล่าสุดวันนี้ (11 ก.ย.61) แหล่งข่าวระดับสูงที่เกี่ยวข้องกับการทำธุรกรรมในครั้งนี้ เปิดเผยกับ “ข่าวหุ้นธุรกิจออนไลน์” ว่า ขณะนี้ทางฝั่งผู้ซื้อ CPN และกลุ่มผู้ถือหุ้นใหญ่ GLAND ได้บรรลุข้อตกลงเรื่องราคาการซื้อขายเป็นที่เรียบร้อยแล้วที่ราคา 3.20-3.30 บาท แต่ไม่ได้เปิดเผยถึงสัดส่วนที่จะมีการซื้อขายในครั้งนี้
อย่างไรก็ดี แหล่งข่าวรายเดียวกัน เปิดเผยว่า การซื้อขายหุ้น GLAND ในครั้งนี้ ถือเป็นประโยชน์ทั้งฝั่งผู้ซื้อและฝั่งผู้ขาย (win-win situation) ขณะที่คาดว่าจะมีการแจ้งข้อมูลผ่านระบบสารสนเทศตลาดหลักทรัพย์แห่งประเทศไทย (ตลท.) ในเร็วๆ นี้
ทั้งนี้ หากมีความคืบหน้าประการใด “ข่าวหุ้นธุรกิจออนไลน์” จะรายงานให้ทราบต่อไป